P6_TA(2005)0299

Αντίκτυπος των δανειοδοτικών δραστηριοτήτων της Ευρωπαϊκής Κοινότητας στις αναπτυσσόμενες χώρες

Ψήφισμα του Ευρωπαϊκού Κοινοβουλίου σχετικά με το αποτέλεσμα των δανειοδοτικών δραστηριοτήτων της Ευρωπαϊκής Κοινότητας στις αναπτυσσόμενες χώρες (2004/2213(INI))

Το Ευρωπαϊκό Κοινοβούλιο,

- έχοντας υπόψη την έκθεση της Επιτροπής προς το Συμβούλιο και το Ευρωπαϊκό Κοινοβούλιο σχετικά με τις δανειοληπτικές και δανειοδοτικές δραστηριότητες των Ευρωπαϊκών Κοινοτήτων το 2003 (SEC(2004)1073) και το συνημμένο έγγραφο εργασίας των υπηρεσιών της Επιτροπής (SEC(2004)1074),

- έχοντας υπόψη την ετήσια έκθεση 2004 για την αναπτυξιακή πολιτική και την εξωτερική βοήθεια της ΕΚ (COM(2004)0536) και το συνημμένο έγγραφο εργασίας των υπηρεσιών της Επιτροπής (SEC(2004)1027),

- έχοντας υπόψη την μελέτη "The European Investment Bank and the ACP Countries: An Effective Partnership?" της Γραμματείας της Κοινοπολιτείας,

- έχοντας υπόψη το έγγραφο της Ευρωπαϊκής Τράπεζας Επενδύσεων (ΕΤΕ) "Πλαίσιο αξιολόγησης των επιπτώσεων της ανάπτυξης των σχεδίων επενδυτικής διευκόλυνσης",

- έχοντας υπόψη τις τρέχουσες διαπραγματεύσεις για την αναθεώρηση της εντολής περεί εξωτερικού δανεισμού της ΕΤΕ,

- έχοντας υπόψη την εξωτερική μελέτη που ανέθεσε η Επιτροπή Ανάπτυξης με θέμα "The Development Impact of European Investmentbank (EIB) Lending Operations in the Cotonou and ALA Framework [1]",

- έχοντας υπόψη το ψήφισμά του της 20ής Ιανουαρίου 2000 σχετικά με τις παραβιάσεις ανθρωπίνων δικαιωμάτων που συνδέονται με το έργο άντλησης πετρελαίου και κατασκευής αγωγού στο Τσαντ και στο Καμερούν [2],

- έχοντας υπόψη το ψήφισμά του της 5ης Φεβρουαρίου 2002 σχετικά με την έκθεση δραστηριοτήτων της Ευρωπαϊκής Τράπεζας Επενδύσεων για το έτος 2000 [3],

- έχοντας υπόψη το ψήφισμά του της 21ης Νοεμβρίου 2002 σχετικά με την έκθεση δραστηριοτήτων της Ευρωπαϊκής Τράπεζας Επενδύσεων για το έτος 2001 [4],

- έχοντας υπόψη το ψήφισμά του της 22ας Απριλίου 2004 σχετικά με την έκθεση δραστηριοτήτων της Ευρωπαϊκής Τράπεζας Επενδύσεων για το έτος 2002 [5],

- λαμβάνοντας υπόψη τα αποτελέσματα της ακρόασης στην Επιτροπή Ανάπτυξης της 18ης Ιανουαρίου 2005,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Ανάπτυξης (A6-0183/2005),

Α. εκτιμώντας ότι η EΤΕ είναι ο μεγαλύτερος πιστωτικός φορέας στον κόσμο με δανειοδοτικό πλαίσιο ύψους 40 δις ευρώ,

Β. εκτιμώντας ότι η ΕΤΕ αναπτύσσει δραστηριότητα σε περισσότερες από εκατό αναπτυσσόμενες χώρες, στο χώρο της Μεσογείου, στα κράτη της Αφρικής, της Καραϊβικής και του Ειρηνικού (χώρες ΑΚΕ), στην Λατινική Αμερική και την Ασία και εκτελεί σημαντικά αναπτυξιακά προγράμματα της ΕΕ στον χώρο της Μεσογείου και στις χώρες ΑΚΕ, ενώ οι τρόποι δανειοδότησης των αναπτυσσόμενων χωρών δεν έχουν οριστεί με σύγχρονη πολιτική εντολή,

Γ. γνωρίζοντας ότι η ΕΤΕ έχει καταβάλει τα τελευταία χρόνια μεγάλες προσπάθειες για να ανταποκριθεί στις εποικοδομητικές παραινέσεις του Κοινοβουλίου,

Δ. έχοντας επίγνωση ότι η ΕΤΕ αναθεωρεί επί του παρόντος την πολιτική της για την πρόσβαση του κοινού στην πληροφόρηση, η οποία πρέπει να λαμβάνει υπόψη τις απαιτήσεις που απορρέουν από την εφαρμογή στα ευρωπαϊκά θεσμικά όργανα της Σύμβασης του Aarhus για την πρόσβαση στην πληροφόρηση, τη συμμετοχή του κοινού στη λήψη αποφάσεων και την πρόσβαση στη δικαιοσύνη σχετικά με περιβαλλοντικά θέματα,

Ε. εκτιμώντας ότι η ΕΤΕ ενεργεί ως ανεξάρτητη τράπεζα που ωστόσο είναι δεσμευμένη έναντι των μετόχων της, ήτοι των 25 κρατών μελών της ΕΕ,

ΣΤ. εκτιμώντας ότι η ΕΤΕ τάσσεται εμπράκτως, σε ό,τι αφορά τη χορήγηση δανείων εκτός της ΕΕ, στο νέο Πλαίσιο Αξιολόγησης των Επιπτώσεων της Ανάπτυξης υπέρ της υποστήριξης που είχε διατυπώσει στην Περιβαλλοντική της Δήλωση για το 2004 υπέρ της "Δήλωσης των Χρηματιστηριακών Ιδρυμάτων για το περιβάλλον και την αειφόρο ανάπτυξη στο πλαίσιο του Προγράμματος των Ηνωμένων Εθνών για το Περιβάλλον" (UNEP Statement by Financial Institutions on Environment and Sustainable Development) και των "αρχών του Ισημερινού", τουλάχιστον για προγράμματα στο πλαίσιο της επενδυτικής διευκόλυνσης του Κοτονού,

Ζ. γνωρίζοντας τους ιδιαίτερους κινδύνους που δυσχεραίνουν τη χορήγηση δανείων σε πολλές αναπτυσσόμενες χώρες και τους οποίους η διοίκηση της ΕΤΕ πρέπει να είναι σε θέση να αντιμετωπίσει ενεργητικά,

Η. γνωρίζοντας τις προσπάθειες της Ευρωπαϊκής Ένωσης και των κρατών του κόσμου να επιτύχουν επιτέλους μία αποφασιστική καμπή στην αναπτυξιακή πολιτική με την πραγματοποίηση των Αναπτυξιακών Στόχων της Χιλιετηρίδας (ΑΣΧ),

1. ευχαριστεί την ΕΤΕ για την ιδιαίτερη προθυμία της για διάλογο και ενημέρωση·

2. επιδοκιμάζει το γεγονός ότι η ΕΤΕ υποστηρίζει τους στόχους αναπτυξιακής πολιτικής της Ευρωπαϊκής Ένωσης που διατυπώθηκαν στο πλαίσιο της συμφωνίας του Κοτονού και των οκτώ ΑΣΧ και ορίζει ως προϋπόθεση για τη δανειοδότηση τη συμβολή των σχεδίων στα οποία χορηγούνται ενισχύσεις στην επίτευξη των ΑΣΧ με τη νέα αξιολόγηση των επιπτώσεων της ανάπτυξης για σχέδια στο πλαίσιο της επενδυτικής διευκόλυνσης· απαιτεί, ωστόσο, την επέκταση αυτών των κριτηρίων σε όλα τα σχέδια στις αναπτυσσόμενες χώρες στα οποία χορηγεί ενίσχυση η ΕΤΕ·

3. καλεί την ΕΤΕ να υιοθετήσει για την αξιολόγηση της επιτυχίας των σχεδίων της τους δείκτες που όρισε η Επιτροπή αναφορικά με τους ΑΣΧ και να ενσωματώσει σε αυτή το πλαίσιο αξιολόγησης των επιπτώσεων της ανάπτυξης· συνιστά στην ΕΤΕ τη συγκρότηση ανεξάρτητης επιτροπής αξιολόγησης, η οποία θα υπόκειται μόνο στον έλεγχο του διοικητικού συμβουλίου, προκειμένου να ανταποκριθεί με αυτόν τον τρόπο στις προδιαγραφές που έχουν ορίσει οι πολυμερείς τράπεζες ανάπτυξης·

4. καλεί την Επιτροπή να ενσωματώσει καλύτερα την ΕΤΕ και τον προγραμματισμό των σχεδίων της στον προγραμματισμό της Επιτροπής και των κρατών μελών, σύμφωνα με τις δεσμεύσεις που αναλήφθηκαν στη Βαρκελώνη για καλύτερο συντονισμό και εναρμόνιση των μέτρων αναπτυξιακής πολιτικής·

5. επιδοκιμάζει την υπογραφή μνημονίου συμφωνίας από την ΕΤΕ με την Επιτροπή και την Παγκόσμια Τράπεζα τον Μάιο του 2004 και καλεί την Επιτροπή να εντατικοποιήσει τον συντονισμό των στόχων, των κριτηρίων και των μεθόδων με τους Ευρωπαϊκούς Οργανισμούς Αναπτυξιακής Χρηματοδότησης (EDFI) και τη συνεργασία στο δίκτυο Interact, προκειμένου να διασφαλίσει τη συμπληρωματικότητα της εφαρμογής των χρηματοδοτήσεων της ΕΤΕ έναντι των μέτρων της Επιτροπής και των κρατών μελών·

6. επικροτεί την ίδρυση της European Financing Partners S.A. από την ΕΤΕ και δέκα εταίρους της EDFI και καλεί την ΕΤΕ να επιδιώξει και άλλα σχέδια κοινοτικής χρηματοδότησης με άλλους οργανισμούς αναπτυξιακής χρηματοδότησης και να εξετάσει ιδιαίτερα το μοντέλο καταμερισμού του κινδύνου από την ανάληψη μεριδίου First Loss·

7. συνιστά στην Επιτροπή και στην ΕΤΕ να προτείνουν στο Συμβούλιο και το Κοινοβούλιο νέα ολοκληρωμένη προσέγγιση και οργάνωση για τον προγραμματισμό και την παροχή της εξωτερικής βοήθειας της ΕΕ, στο πλαίσιο της προετοιμασίας των μελλοντικών δημοσιονομικών προοπτικών της ΕΕ και της νέας γενιάς εξωτερικών εντολών της ΕΤΕ· αυτή η πρόταση πρέπει να επιτρέπει τη βέλτιστη χρήση των δυνατών συνεργειών μεταξύ των ανθρωπίνων και χρηματοδοτικών πόρων της Επιτροπής, της ΕΤΕ και των διμερών οργανισμών ανάπτυξης και να επιδιώξει την ενίσχυση της συνολικής αποτελεσματικότητας, συνοχής, διαφάνειας, και προβολής της εξωτερικής βοήθειας της ΕΕ, κυρίως για την επίτευξη των ΑΣΧ·

8. επαινεί την ΕΤΕ, διότι έχει ήδη συμπεριλάβει στη συνέχεια της παρακολούθησης των σχεδίων, θέσεις των ΜΚΟ και της κοινής γνώμης, την καλεί ωστόσο να διεξαγάγει αυτή τη διαβούλευση για την ενίσχυση της τοπικής συμμετοχής και αποδοχής ήδη κατά τη φάση της εξέτασης για την προέγκριση των δανείων και να παρουσιάσει τεκμηρίωση των αποτελεσμάτων στην Επιτροπή και στα κράτη μέλη·

9. επαινεί την ενσωμάτωση της μελέτης περιβαλλοντικών επιπτώσεων και των δηλώσεων περί περιβαλλοντικών επιπτώσεων στον κύκλο των σχεδίων της ΕΤΕ, συνιστά όμως επειγόντως οι επιτπώσεις της κοινωνικής πολιτικής και της πολιτικής απασχόλησης να ληφθούν επίσης υπόψη, κατά τρόπο σύμφωνο με τους ΑΣΧ, στον κατάλογο των εγγράφων για την ανάλυση της έγκρισης·

10. καλεί τα κράτη μέλη, ως ιδιοκτήτες της τράπεζας, να της χορηγήσουν την αναγκαία για την επίτευξη των ΑΣΧ εντολή στον τομέα της αναπτυξιακής πολιτικής για την περιοχή της Ασίας και της Λατινικής Αμερικής (ΑΛΑ) και να αποστασιοποιηθούν από την μέχρι τώρα απόδοση προτεραιότητας στην εξωτερική οικονομική βοήθεια·

11. καλεί το Συμβούλιο να αυξήσει τα κονδύλια για τις δραστηριότητες της ΕΤΕ στην περιοχή AΛA· αναμένει από την ΕΤΕ να δώσει προτεραιότητα στις οικονομικά ασθενέστερες χώρες στο πλαίσιο των δραστηριοτήτων της στην εν λόγω περιοχή·

12. συνιστά στην ΕΤΕ να επεκτείνει το στρατηγικό της έγγραφο με θέμα "Χρηματοδότηση των σχεδίων ανοικοδόμησης και αποκατάστασης κατόπιν φυσικών καταστροφών" και σε περιοχές εκτός της Ευρωπαϊκής Ένωσης και σε υποψήφιες για ένταξη χώρες και συνιστά στο Συμβούλιο και την Επιτροπή να θεσπίσουν εντολή επείγουσας βοήθειας που θα επιτρέπει στην ΕΤΕ να ενισχύσει αποτελεσματικά την ανασυγκρότηση π.χ. στην περιοχή ΑΛΑ, ανεξάρτητα από τα κριτήρια που υπαγορεύει σήμερα η εξωτερική οικονομική βοήθεια·

13. καλεί το Συμβούλιο και την Επιτροπή να διαθέσουν τους αναγκαίους πόρους προκειμένου να καταστεί δυνατή η χορήγηση των δανείων που προβλέπει η ΕΤΕ για την ενίσχυση της ανασυγκρότησης στις περιοχές που επλήγησαν από το τσουνάμι, σύμφωνα με τα κριτήρια του Διεθνούς Οργανισμού Ανάπτυξης (IDA)·

14. καλεί την Επιτροπή να αρχίσει από κοινού με την ΕΤΕ διαπραγματεύσεις με το Διεθνές Νομισματικό Ταμείο με στόχο την χρηματοδότηση σχεδίων για τη συγκρότηση δημοσίων υπηρεσιών κοινής ωφελείας στις αναπτυσσόμενες χώρες, ώστε να επιτευχθεί πρόοδος στον τομέα αυτόν και να τεθούν έτσι οι βάσεις για επενδύσεις στον ιδιωτικό τομέα·

15. καλεί την ΕΤΕ να χρησιμοποιήσει συστηματικά το μέσο της επιδότησης επιτοκίου, που προβλέπεται στη συμφωνία του Κοτονού, ώστε να καταστήσει δυνατές τις επενδύσεις στον τομέα των δημοσίων υπηρεσιών κοινής ωφελείας στις χρεωμένες αναπτυσσόμενες χώρες·

16. καλεί την ΕΤΕ να επικαιροποιήσει τους τομεακούς στόχους της πιστωτικής πολιτικής της έναντι των αναπτυσσόμενων χωρών, ιδίως στους τομείς της ενέργειας, της δασοκομίας, των μεταφορών, της διαχείρισης των υδάτων και των απορριμμάτων και να λάβει υπόψη την ανάλυσή της σχετικά με τα αίτια της απόσυρσης των ιδιωτών επενδυτών·

17. συνιστά την θέσπιση κονδυλίου στον προϋπολογισμό για την ΕΤΕ που θα αφορά την μεταφορά γνώσεων και την τεχνική υποστήριξη·

18. αναμένει από την ΕΤΕ να ενισχύσει σημαντικά, με βάση τις θετικές εμπειρίες της από τα πρώτα της σχέδια, τη δραστηριοποίησή της στον τομέα της δανειοδότησης μικρής κλίμακας, ενισχύοντας κυρίως την ελεύθερη επιχειρηματική δραστηριότητα των γυναικών· καλεί την ΕΤΕ να προσανατολιστεί ταυτόχρονα στις συστάσεις της συμβουλευτικής ομάδας για την παροχή βοήθειας στους πλέον ενδεείς (CGAP), οι οποίες αναπτύχθηκαν με τη σύμπραξη της Επιτροπής·

19. ζητεί από την ΕΤΕ να χορηγήσει περισσότερα δάνεια σε τοπικά νομίσματα και να εξετάσει τις δυνατότητες που διαθέτει για την στήριξη των τοπικών νομισμάτων με τις δραστηριότητές της·

20. καλεί την Επιτροπή να εξετάσει κατά τη διάρκεια του 2005, στο πλαίσιο μελέτης, κατά πόσο είναι δυνατή, μέσω της έκδοσης από την ΕΤΕ Ευρωομολόγων παρόμοιων με τα US Treasury Bonds, η διασφάλιση σημαντικών πόρων για την ενίσχυση των δραστηριοτήτων της υπέρ της επίτευξης στόχων αναπτυξιακής πολιτικής·

21. ζητεί από την ΕΤΕ να εκπονήσει σύντομα μελέτη σχετικά με τις δυνατότητες σύστασης στην Αφρική, την Ασία και την Λατινική Αμερική περιφερειακών ταμείων, ανάλογων με το Ταμείο Ανάπτυξης της Ασίας (Asian Development Fund) που έχει προτείνει η ιαπωνική κυβέρνηση, μέσω αρχικής χρηματοδότησης σε ευρώ και συμμετοχής με μερίδια στην ΕΤΕ·

22. αναμένει από την ΕΤΕ να αναπτύξει περαιτέρω τις κατευθυντήριες γραμμές της για τη χορήγηση δανείων στον ιδιωτικό τομέα, οι οποίες θα πρέπει να βασίζονται στον σεβασμό των ανθρωπίνων δικαιωμάτων, στην τήρηση περιβαλλοντικών και κοινωνικών προδιαγραφών αναλόγων με τις ισχύουσες διεθνείς προδιαγραφές, στην τήρηση των εργασιακών προτύπων της Διεθνούς Οργάνωσης Εργασίας (ΔOΕ) και ενδεχομένως στις οδηγίες του ΟΟΣΑ για τις πολυεθνικές επιχειρήσεις, και να ελέγχει την τήρηση των κατευθυντηρίων αυτών γραμμών·

23. καλεί την ΕΤΕ να ευθυγραμμίσει το "Πλαίσιο αξιολόγησης των επιπτώσεων της ανάπτυξης των σχεδίων επενδυτικής διευκόλυνσης" με τα διεθνή πρότυπα αξιολόγησης της ανάπτυξης και να διευκολύνει τη συμπερίληψη σχολίων του Ευρωπαϊκού Κοινοβουλίου και της διεθνούς κοινωνίας των πολιτών σε αυτή τη διαδικασία αναθεώρησης·

24. απευθύνει ιδιαίτερη έκκληση στην ΕΤΕ να μην ενισχύει σχέδια που έχουν ως αποτέλεσμα την καταστροφή φυσικών βιοτόπων, συμβάλλουν στην παράνομη εκμετάλλευση φυσικών πόρων, συνεπάγονται την παραγωγή ουσιών που είτε έχουν απαγορευθεί είτε προβλέπεται να απαγορευθούν στην ΕΕ ή χρηματοδοτούν την κατασκευή φραγμάτων που δεν πληρούν τα κριτήρια της Παγκόσμιας Επιτροπής για τα Φράγματα (WCD)· απευθύνει έκκληση στην ΕΤΕ να συμμορφωθεί με τις συστάσεις της έκθεσης "Extractive Industry Review" της Παγκόσμιας Τράπεζας (Ιανουάριος 2004)·

25. καλεί την ΕΤΕ να διασφαλίσει ότι η δανειοδότησή της στις περιφέρειες ΑΛΑ και ΑΚΕ θα συνοδεύεται από μέτρα βελτίωσης της περιβαλλοντικής βιωσιμότητας των δανείων, μεταξύ άλλων, μέσω:

- της χρηματοδότησης των σχεδίων και στις τέσσερις κατηγορίες της ΕΤΕ για το "περιβάλλον" συμπεριλαμβανομένων, συγκεκριμένα, των σχεδίων για την προστασία του φυσικού περιβάλλοντος·

- αξιολόγησης όλων των προγραμμάτων υδροηλεκτρικής ενέργειας στην πρώιμη φάση του προγραμματικού κύκλου κατά των κατευθυντήριων γραμμών της WCD·

- αύξησης, σύμφωνα με τους ΑΣΧ, της δανειοδότησης στον τομέα του νερού από το ισχύον 3% για τις χώρες ΑΚΕ και το 8% για τις χώρες ΑΛΑ τουλάχιστον στο 20 % του χαρτοφυλακίου περιφερειακής δανειοδότησης, ιδιαίτερα μέσω δανειοδότησης σε τοπικές εταιρείες βιώσιμων μικρο-σχεδίων·

- αύξησης της δανειοδότησης για τα σχέδια ανανεώσιμων πηγών ενέργειας στις χώρες ΑΚΕ και ΑΛΑ που θα αντικατοπτρίζει τη γενική δέσμευση της ΕΤΕ να φθάσει το 15 % της δανειοδότησης σε ανανεώσιμες πηγές ενέργειας του συνολικού χαρτοφυλακίου για την ενέργεια έως το 2006 και το 50 % έως το 2010·

26. καλεί την Επιτροπή να στηρίξει την ενισχυμένη δανειοδότηση της ΕΤΕ σε περιβαλλοντικά σχέδια στις περιοχές ΑΛΑ και ΑΚΕ μέσω της χορήγησης επιδοτήσεων επιτοκίου ύψους 3%, όπως εφαρμόζεται στο πλαίσιο MEDA, και μέσω της χορήγησης επιδοτήσεων επιτοκίου ύψους 5% για νέα σχέδια ανανεώσιμων πηγών ενέργειας·

27. ζητεί να λάβει η ΕΤΕ αποτελεσματικά μέτρα κατά της διαφθοράς και της νομιμοποίησης παράνομου χρήματος και να αυτοδεσμευθεί, στο πλαίσιο ευρείας πολιτικής αντιμετώπισης της διαφθοράς, ότι θα ενισχύει μόνο συμβάσεις που είναι αποτέλεσμα ανοιχτής και διαφανούς διαπραγματευτικής διαδικασίας και θα υποχρεώνει τους πελάτες της στις αναπτυσσόμενες χώρες να αποδεικνύουν ότι διαθέτουν κατάλληλα συστήματα εσωτερικής έρευνας για την αποκάλυψη δωροδοκιών και διαφθοράς· ζητεί επιπλέον να εξετάζει η ΕΤΕ όλες τις κατηγορίες για διαφθορά, να τις παραπέμπει στις αρμόδιες δικαστικές αρχές και να δρομολογεί την επιβολή κατάλληλων κυρώσεων στους κατηγορουμένους·

28. καλεί την ΕΤΕ να συνεχίσει να αναπτύσσει τη γενική της επιθεώρηση σε έναν ανεξάρτητο μηχανισμό επεξεργασίας καταγγελιών προς τον οποίο θα απευθύνονται οι καταγγελίες που αφορούν οποιοδήποτε κριτήριο έγκρισης σχεδίου, χωρίς να χρειάζεται να υποβληθούν στον Ευρωπαίο Διαμεσολαβητή, και ο οποίος θα είναι ανοικτός όχι μόνο στους πολίτες της ΕΕ αλλά επίσης και στα άτομα που απασχολούνται σε χρηματοδοτούμενα από την ΕΤΕ έργα σε αναπτυσσόμενες χώρες·

29. καλεί την ΕΤΕ να εφαρμόσει, κατά τη χορήγηση δανείων σε αναπτυσσόμενες χώρες, λιγότερο συντηρητική διαχείριση κινδύνων, η οποία θα μπορούσε να διασφαλιστεί τοποθετώντας σε αποθεματικό κινδύνου τα κέρδη από σχέδια, τα οποία χρηματοδοτεί από τα αναπτυξιακά κεφάλαια που διατίθενται από τα κράτη μέλη, ώστε να μπορεί να χρηματοδοτήσει περισσότερα σχέδια πολύ υψηλού κινδύνου· καλεί την ΕΤΕ να χρησιμοποιήσει το μέσο του μεριδίου επόμενης σειράς σε σχέδια αυξημένου κινδύνου που χρηματοδοτούνται από την Κοινότητα·

30. καλεί την ΕΤΕ να έχει ως πρότυπο για την διαφάνεια των ενισχυομένων σχεδίων την Διεθνή Οικονομική Συνεργασία·

31. καλεί την ΕΤΕ να μεριμνήσει για την άμεση επί τόπου παρουσία της με σκοπό την καλύτερη δυνατή στήριξη των μικρομεσαίων επιχειρήσεων και να εξαντλήσει μελλοντικά, για τον σκοπό αυτό, τους πόρους που διαθέτει για τη διαχείριση της επενδυτικής διευκόλυνσης, καθώς και να εξετάσει επιπλέον το ενδεχόμενο να οργανώσει τη χορήγηση δανείων σε αυτή την ομάδα πελατών μέσω οργανισμών εξωτερικών εμπειρογνωμόνων που θα λειτουργούν ως clearing houses, προκειμένου να επιτρέψει στους δανειολήπτες, ως γνήσια τράπεζα επενδύσεων, να επωφεληθούν περαιτέρω από τις ευνοϊκές συνθήκες που προσφέρονται στον τομέα των κεφαλαίων υψηλού κινδύνου, δημιουργώντας ταυτόχρονα χωριστή γραμμή πιστώσεων για την ενίσχυση του τομέα των τοπικών ιδιωτικών τραπεζών·

32. συνιστά την έναρξη συνεχούς διαλόγου μεταξύ της Επιτροπής Ανάπτυξης του Κοινοβουλίου και της ΕΤΕ·

33. καλεί την Επιτροπή να ενημερώνει σε ετήσια βάση το Κοινοβούλιο και το Συμβούλιο για τις επιτυχίες που σημειώνουν ως προς τους ΑΣΧ τα προγράμματα που διεξάγονται σε συντονισμό με την ΕΤΕ·

34. καλεί την Επιτροπή να του υποβάλει μέχρι τον Σεπτέμβριο του 2005 ενδιάμεση έκθεση για το στάδιο των διαπραγματεύσεων σχετικά με την αναθεώρηση της εντολής εξωτερικού δανεισμού της ΕΤΕ·

35. καλεί την Επιτροπή να εκπονήσει πριν από το τέλος του 2005 μελέτη για τις δημοσιονομικές, πολιτικές και νομικές ευκαιρίες ενίσχυσης της αναπτυξιακής εντολής και των δανειοδοτικών πράξεων της ΕΤΕ μέσω της σύστασης χωριστού φορέα δανείων, ως ειδική οντότητα του Ομίλου της ΕΤΕ, αποδίδοντας τη δέουσα προσοχή στην ανάγκη διατήρησης της υψηλής φερεγγυότητας (ΑΑΑ) του Ομίλου της ΕΤΕ·

36. καλεί το Συμβούλιο και την Επιτροπή να υποστηρίξουν τα αιτήματα του Κοινοβουλίου προς την ΕΤΕ·

37. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις και στα κοινοβούλια των κρατών μελών, στην Ευρωπαϊκή Τράπεζα Επενδύσεων, στο Συμβούλιο ΑΚΕ-ΕΕ, στα Ηνωμένα Έθνη και στην Παγκόσμια Τράπεζα.

[1] Έργο αριθ. EP/ExPol/B/2004/09/06.

[2] ΕΕ C 304 της 24.10.2000, σ. 211.

[3] ΕΕ C 284 E της 21.11.2002, σ. 111.

[4] ΕΕ C 25 E της 29.1.2004, σ. 390.

[5] ΕΕ C 104 Ε της 30.4.2004, σ. 1019.

--------------------------------------------------